Diari Oficial de la Generalitat Valenciana


Sumari del DOGV 9189, del 06-10-2021 (2021/9875)

RESOLUCIÓ de 29 de setembre de 2021, de la Conselleria d'Educació, Cultura i Esport, per la qual s'assignen les quanties econòmiques extraordinàries per a sufragar les despeses derivades dels acords per a l'ús de simuladors o mecanismes digitals utilitzats en l'empresa de cada sector, en els processos formatius en els centres docents de titularitat pública de la Conselleria d'Educació, Cultura i Esport.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9189

Data del DOGV
:   06-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/9875


Data del document
:   29-09-2021

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 29 de setembre de 2021, de la Conselleria d'Educació, Cultura i Esport, per la qual s'assignen les quanties econòmiques extraordinàries per a sufragar les despeses derivades dels acords per a l'ús de simuladors o mecanismes digitals utilitzats en l'empresa de cada sector, en els processos formatius en els centres docents de titularitat pública de la Conselleria d'Educació, Cultura i Esport. [2021/9875]  
  
El Ministeri d'Educació i Formació Professional ha proposat a les comunitats autònomes un nou programa de cooperació territorial vinculat al foment de la qualitat de la Formació Professional denominat REACTIVA FP 20.21.  
Aquest programa té per objecte, entre altres, promoure l'ús de metodologia i recursos propis de la modalitat a distància en la presencial, dissenyant escenaris de semipresencialitat; i generalitzar l'ús de simuladors i recursos formatius específics dels sectors professionals i les empreses en els ensenyaments de Formació Professional.  
  
En la reunió del Consell de Ministres, realitzada el dia 3 de novembre de 2020, a proposta de la ministra d'Educació i Formació Professional, s'ha aprovat l'Acord pel qual es formalitzen els criteris de distribució a les comunitats autònomes, aprovats per la Conferència Sectorial d'Educació, i s'assigna a la Comunitat Valenciana la quantitat d'1.201.641,42 - per a aquest fi.  
De conformitat amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència, seran subvencionables a partir de l'1 de febrer de 2020 les mesures dels plans de recuperació i resiliència, entre les quals es troba el Programa de cooperació territorial corresponent al Pla de formació professional per al creixement econòmic i social i l'ocupabilitat, aprovat en Consell de Ministres de data 15.12.2020.  
El Reglament estableix les mesures d'informació, comunicació i publicitat, en particular, i incideix que els preceptors de fons de la Unió faran esment de l'origen del finançament i vetlaran per donar-li visibilitat, incloent-hi l'emblema de la Unió i una declaració de finançament adequat que indique «finançat per la Unió Europea-NextGenerationEU».  
La Formació Professional, que en l'últim període s'ha presentat com un dels àmbits estratègics de les polítiques d'aquesta conselleria, ha donat mostra de la seua capacitat d'incorporar innovació amb l'agilitat que els sectors productius necessiten i comptant amb el seu suport. D'aquí que la Formació Professional es mostre ara, també, d'una rellevància essencial com un dels motors en el creixement econòmic i social després d'aquesta crisi.  
Així mateix, el Pla valencià d'impuls i millora de la Formació Professional té com a objectiu central l'impuls i la millora del nivell de competències del conjunt de la ciutadania, un model flexible que afavorisca la cohesió social i que impulse noves capacitats professionals relacionades amb les necessitats dels sectors productius, a més, incentiva un sistema d'avaluació de la formació i millora de la qualitat de la Formació Professional.  
Aquests objectius, marcats per les organitzacions i institucions obliguen a implantar un model de gestió de l'educació de Formació Professional des d'una òptica diferent de l'actual, un model que facilite la integració de tota la Formació Professional i que facilite que qualsevol ciutadà es forme al llarg de la vida, que tinga com a objectiu fonamental l'adquisició de competències d'una forma àgil i relacionada amb les necessitats dels sectors productius, així com, un seguiment de la qualitat dels resultats.  
En aquest sentit, i tenint en compte les recomanacions dels organismes internacionals, la implantació de metodologies actives relacionades amb les competències adquirides en els processos d'aprenentatge s'estima com a estratègic per a aconseguir aquests objectius. Des d'aquesta conselleria es considera que l'ús de simuladors és una eina didàctica innovadora que eleva la qualitat de l'ensenyament oferit.  
En exercici de les atribucions conferides en el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte  
Concedir assignacions econòmiques extraordinàries als centres docents que figuren en l'annex I d'aquesta resolució.  
  
Segon. Finançament  
El finançament de les quantitats assignades als centres públics, amb caràcter de despesa extraordinària de funcionament, s'abonarà a càrrec del capítol 2 del programa pressupostari 422.40, del pressupost de la Generalitat de l'any 2021, per un import global màxim d'1.201.641,42 euros, adjudicant-se un total d'1.199.173,24 euros.  
  
Tercer. Quanties  
S'assignen les quanties econòmiques determinades en l'annex I.  
  
Quart. Inversió de la dotació  
1. Les dotacions econòmiques que es concedisquen es destinaran a cobrir des de l'1 de setembre de 2020 fins al 31 de desembre de 2021 les finalitats següents:  
a) Acords per a l'ús de simuladors o mecanismes digitals utilitzats en l'empresa de cada sector i que foren d'utilitat en el procés formatiu.  
  
  
Cinqué. Percepció de les dotacions econòmiques  
El lliurament de l'assignació econòmica es realitzarà per transferència bancària al centre docent per mitjà d'ordre de pagament en ferm, a proposta de la Conselleria d'Educació, Cultura i Esport, a càrrec del pressupost anual de l'exercici 2021.  
  
Sisé. Justificació  
1. Atés el caràcter de sobredotació per despesa extraordinària de funcionament, el centre docent especificarà els ingressos i les despeses que es produïsquen per raó d'aquesta convocatòria en els documents de control de l'activitat econòmica.  
Els centres adjuntaran la justificació de l'import de l'assignació econòmica concedida al balanç anual que han d'efectuar, d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. El centre guardarà les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades per a posteriors comprovacions de la inversió amb data compresa entre l'1 de setembre de 2020 i el 31 de desembre de 2021.  
3. Tant la dotació percebuda pel centre com les despeses a càrrec seu s'inscriuran tan prompte com siga possible, des de la data d'efectes, en els apartats corresponents de la gestió econòmica en ITACA i fins al 31 de desembre de 2021.  
4. La dotació percebuda pel centre educatiu s'inscriurà en l'apartat d'ingressos de la gestió econòmica d'ITACA.  
5. El centre haurà d'invertir a la fi previst la totalitat de la quantitat econòmica que se li assigne. En cas que el centre dispose d'un romanent després d'abonar la totalitat de les factures corresponents al programa per al qual es percep la dotació econòmica, es procedirà a reintegrar-lo a la Generalitat.  
6. Remissió de la documentació comptable justificativa fins al 15 de gener de 2022, mitjançant el procediment que establisca per instrucció de la Direcció General de Formació Professional i Ensenyaments de Règim Especial.  
  
Seté. Delegació  
S'autoritza en la persona titular de la direcció general competent en matèria de formació professional reglada la facultat d'adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Huité. Informació, publicitat i difusió  
1. Els equips directius dels centres docents de titularitat pública establiran les mesures necessàries perquè aquesta resolució siga coneguda pels membres de la comunitat educativa.  
2. Serà necessari establir un mecanisme d'identificació de les factures o documents originals de la despesa (mitjançant segell, encuny o un altre mitjà similar) de manera que figure la condició de despesa finançada pel MEFP, de la manera següent:  
  
Import imputable a l'operació REACTIVAFP 2020: \_\_\_\_\_\_\_\_\_\_\_\_\_-  
(percentatge sobre el total de la despesa:\_\_%)  
  
Despesa finançada pel Ministeri d'Educació i Formació Professional (Repartiment de 2020).  
- El segell d'imputació solament és necessari en el document de despesa imputada.  
- L'import imputable es correspon amb la quantitat subvencionable del total de la factura o document de despesa que s'imputa.  
- El percentatge sobre el total de la despesa es correspon amb el tant per cent que supose l'import subvencionable respecte a l'import total del document de despesa que s'imputa.  
  
València, 29 de setembre de 2021.- El conseller d'Educació, Cultura i Esport: Vicent Marzà i Ibáñez.